📿 *પ્રમુખ પ્રસંગમ* 📿 *🕰તારીખ~ ૮ નવેમ્બર ના પ્રસંગો🕰* 08-11-2008 બોચાસણ એક હરિભક્તનો પ્રશ્ન સ્વામીશ્રીએ વાંચ્યો. આ હરિભક્તે લખ્યું હતું કે 'બાર વર્ષથી સત્સંગમાં જોડાયો છું. દસ વર્ષથી કાપડનો ધંધો છે, પણ કોઈ જ સેટીંગ થતું નથી. નડતર જેવું પણ નથી, પણ પહેલા માતાનો આશરો કરતો હતો. અમારું આખું ગામ એ માતાને માને છે. મને સત્સંગ થયા પછી મહારાજની જ પૂજા કરું છું. ઘરમંદિરમાં પણ એકલી ભગવાન સ્વામિનારાયણની જ મૂર્તિ છે. મને બધા ગામવાળા કહે છે કે માતાજીને ભૂલીને આ રીતે માનો છો એટલે આ તકલીફ છે અને બે પાંદડે થયા નથી. ધંધામાં નુકસાન અને દેવું પણ ઘણું છે. પાંચ વખત ધંધામાં બદલી કરી છે. કંઈ સૂઝતું નથી. હવે માતાજીને અગરબત્તી કરવાનું ચાલુ કર્યું છે. દિવસ જાય એમ મુસીબત વધે છે.' પત્ર વાંચીને સ્વામીશ્રી કહે, 'ધંધો ન ચાલે એટલે મન ડગમગ થઈ જાય. ભગવાનનો આશરો કર્યો એટલે દુઃખી થયા એવું નથી. ભગવાનના ભક્તોને દુઃખ તો આવ્યાં છે. બધાએ ધીરજ રાખી છે એટલે નિષ્ઠા અને સમજણ છે એટલે ભગવાન સારું કરશે.' 08-11-2005 દિલ્હી હરિભક્તો અને દિલ્હીની પ્રજા પણ હજારોની સંખ્યામાં આજના પ્રથમ દિને પ્રથમ દર્શનાર્થી તરીકે સ્થાન પામવા થનગની રહ્યા છે. કાઉન્ટ ડાઉન થઈ રહ્યું છે... ઘડીઓ ગણાઈ રહી છે - અક્ષરધામ દ્વાર ખૂલવાની !!! અક્ષરધામમાં પ્રવેશ માટે પ્રથમ ભાગ્યશાળી વ્યક્તિ 'પ્રજ્ઞાનંદ' નામે એક સંન્યાસી બની રહ્યા છે. બધાના મુખ પર આનંદ વર્તાઈ રહ્યો છે. ટી.વી. ચેનલો પણ આ મહાન ક્ષણને માણવા માટે અસંખ્ય લોકોને ધન્યભાગી બનાવી રહી છે. એક હરિભક્ત ખૂબ જ ઉતાવળા થઈ રહ્યા છે. પ્રદર્શન સુધી પહોંચવા માટે બેબાકળા થઈ રહ્યા છે. એમને કહેવામાં આવ્યું કે આપ પહેલા સ્મારકનાં દર્શન કરીને પછી પ્રદર્શન જોવા જજો, ત્યારે તેઓ કહે, 'સ્મારક પણ નથી જોવું અને પ્રદર્શન પણ નથી જોવું. એ મેં અગાઉ જોઈ લીધું છે. મારે તો પ્રદર્શનની સર્વ પ્રથમ ૧૦ ટિકિટો ખરીદવી છે. એ ટિકિટો હું મારી સાથે શાર્લોટ લઈ જઈશ અને એને ફ્રેમમાં મઢાવીને મારી દીકરીઓને ભેટમાં આપીશ તો તેઓને ખૂબ જ રોમાંચ થશે.' આ રીતે અક્ષરધામની પ્રથમ ટિકિટોને પણ ઐતિહાસિક અને પ્રસાદીની જાણી આ હરિભક્તે ખરીદી હતી. 08-11-2005 દિલ્હી આસન કરીને પ્રસાદ અંગીકાર કર્યો. એ દરમ્યાન આત્મસ્વરૂપ સ્વામીએ જૈનાચાર્ય રાકેશભાઈ ઝવેરીની વાત કરતાં કહ્યું કે 'તેઓ થોડાક દિવસો પહેલા લંડનમાં પણ હતા. ત્યાં તેઓએ વાત કરી હતી કે હું એક સંસ્થામાં ગયો હતો. ત્યાં એક નેતાને એવોર્ડ મળ્યો હતો. ત્યાં મને એમના શિષ્યો કહે કે મહેનત અમે કરીએ અને એવોર્ડ ગુરુને મળે છે. જ્યારે અહીં તો તદ્દન વિપરીત દેખાય છે - જે કોઈને પૂછીએ કે આ કોણે કર્યું ? તો બધા જ કહે છે કે ગુરુએ કર્યું. તેઓ ખૂબ જ પ્રભાવિત થયા હતા.' 08-11-2004 દિલ્હી છેલ્લે પ્રભુચરણ સ્વામી અને પરમપુરુષ સ્વામીના વિદ્યાવારિધિના અસ્થાયી પ્રમાણપત્રો આવી ગયા હતા. એ પત્રો સ્વામીશ્રીએ તેઓને આપ્યા અને આશીર્વાદ પણ આપ્યા. ભક્તિસાગર સ્વામી કહે : 'યોગીજી મહારાજના ચાર સંતો પીએચ.ડી. થયા અને આપના છ.' આ સાંભળતાં જ સ્વામીશ્રી કહે : 'બધા યોગીજી મહારાજના જ છે. યોગીજી મહારાજનો સંકલ્પ હતો કે ૨૧ આચાર્ય થાય, ૨૧ શાસ્ત્રી થાય, ૨૧ પુરાણી થાય એ સંકલ્પ પ્રમાણે આ બધું કાર્ય ચાલે છે.' 08-11-2004 દિલ્હી સ્વામીશ્રી રૂમમાં પધારી, સ્નાન કરી અને ઈશ્વરચરણ સ્વામી, વિવેકસાગર સ્વામી તથા અક્ષરધામ સાથે સંકળાયેલા સર્વ સંતોને બોલાવી મિટિંગમાં વિરાજ્યા. સ્વામીશ્રીએ ધીમે રહી અને વાત મૂકતાં કહ્યું : 'આવતીસાલ અક્ષરધામનો મોટો ઉત્સવ આવે છે, એટલે મારા મનમાં એમ છે કે જન્મજયંતીનો ખોટો ખર્ચો કરવાની જરૂર નહીં. 'પ્રકાશ'માં પણ આ વાત લખી લેવી કે સ્વામી જ્યાં હોય ત્યાં કોઈએ જવું નહીં. સમૈયો બંધ જ રાખવામાં આવ્યો છે. એક વાર નહીં, પણ બે-ત્રણ વાર લખી લેવું. બરાબર છે ને ?' 'આપની જેવી મરજી' સંતોએ એકઅવાજ સાથે કહ્યું. સ્વામીશ્રીએ પોતાના નિર્ણયને દૃઢાવવા માટે કહ્યું : 'મેં કહ્યું એ બધાને ગમ્યું ને ?' 'આપની ઇચ્છા.' 'બસ ! તો અડધા દી માટે ખોટો ખર્ચો કરવાનો કોઈ અર્થ નહીં. આ તો શું ? બધાને કહ્યું હોય તો દરેકના મનમાં એક જ વાત રહે કે સમૈયો બંધ છે. સ્વામી જ્યાં હોય ત્યાં પણ કોઈએ આવવું નહીં, ને આપણે પણ જન્મજયંતી છે એવી વાત કોઈને કરવાની જ નહીં. પરદેશથી પણ કોઈ ન આવે એવું કહી દેજો.' સ્વામીશ્રીએ આ મિટિંગ તાત્કાલિક બોલાવી હતી. એટલે એ સંદર્ભમાં સ્વામીશ્રી કહે : 'મનમાંથી વાત છટકી જાય એ પહેલાં બધાને બોલાવી અને આ વાત કરી દીધી.' ઈશ્વરચરણ સ્વામી કહે : 'આપની સ્મૃતિ તો એકદમ સતેજ છે. જ્યારે જે વાત કરવાની હોય ત્યારે એ વાત ક્યારેય આપ ભૂલ્યા નથી.' સૌ સંતોએ ગમ્મતમાં સ્વામીશ્રીને કહ્યું : 'અહીં મિટિંગમાં જ એક વાર જન્મજયંતીની જય બોલાવી દઈએ એટલે પછી સંતોષ થઈ જાય.' સૌ એક સાથે 'પ્રમુખસ્વામી મહારાજ જન્મજયંતી મહોત્સવની જય' બોલ્યા. આ જયના નાદ શમ્યા એટલે તરત જ સ્વામીશ્રીએ સૂચના આપતાં કહ્યું કે હવે પછી 'જય' પણ બોલવાની નહીં. આ રીતે કડક રીતે જન્મજયંતીને બાંધી અને સ્વામીશ્રીએ સૌને પોતપોતાના કાર્યમાં જવા માટેની અનુમતિ આપી. 08-11-2004 દિલ્હી આમલસારા ઉપર હરિકૃષ્ણ મહારાજને પધરાવ્યા. સ્વામીશ્રીએ સંકલ્પવિધિ કરી અને વિધિવત્‌ પૂજન કર્યું. પૂજન પત્યા પછી જમણી બાજુએ ગોઠવાયેલી મુખ્ય ચાવી આગળ સ્વામીશ્રી જઈ રહ્યા હતા. સ્વામીશ્રી પસાર થાય એ માટે સંતોએ વચ્ચે માર્ગ કરી દીધો, તેમ છતાં સ્વામીશ્રી સંતોને ચાતરી અને બીજા માર્ગે ચાલવા લાગ્યા. સંતોએ કહ્યું : 'બાપા ! અહીંથી સીધા રસ્તે પધારો.' આ સાંભળીને સ્વામીશ્રી કહે : 'સંતોની વચ્ચે જોડા પહેરીને ન ચલાય.' સ્વામીશ્રીનો મહિમા અને સૂક્ષ્મ વિવેક સૌના માટે સીધો જ ઉપદેશ હતો.